SL Uradni list Evropske unije C 30/15

Končno poročilo pooblaščenca za zaslišanje (1) v zadevi COMP/38.636 – Rambus

2010/C 30/08

Osnutek odločbe je podlaga za naslednje ugotovitve:

1. Ozadje zadeve

Osnutek odločbe v skladu s členom 9 Uredbe Sveta (ES) št. 1/2003 se nanaša na določena ravnanja ameriškega podjetja Rambus, ki oblikuje in razvija tehnologije za širokopasovne povezave med čipi za računalnike ter potrošniške elektronske in komunikacijske izdelke ter izdaja dovoljenja zanje. Očitki se nanašajo zlasti na potencialno nerazumno visoke licenčnine za uporabo nekaterih patentov za čipe za dinamične bralno-pisalne pomnilnike („DRAM“), ki jih podjetje zahteva po svojem domnevno namerno zavajajočem ravnanju v okviru standardizacijskega postopka, in sicer nerazkritju obstoja patentov in patentih prijav, za katere je pozneje trdilo, da so pomembni za sprejeti standard. Komisija je prišla do predhodne ugotovitve, da bi to ravnanje lahko pomenilo zlorabo prevladujočega položaja na podlagi člena 82 Pogodbe ES.

2. Predhodna ocena in nadaljnji postopek

Zadeva izvira iz skupne pritožbe, ki sta jo 18. decembra 2002 v skladu s členom 3 Uredbe Sveta št. 17 vložili podjetji Infineon (Nemčija) in Hynix (Južna Koreja). Po zasebni poravnavi s podjetjem Rambus je Infineon 5. aprila 2005 pritožbo umaknil.

Rambus je 28. julija 2003 prejel nezaupno različico pritožbe in 8. oktobra 2003 predložil pripombe nanjo.

Komisija je 27. julija 2007 izdala obvestilo o nasprotovanju, ki vsebuje predhodno oceno v skladu s členom 9(1) Uredbe Sveta (ES) št. 1/2003. To obvestilo je podjetje Rambus prejelo 30. julija 2007. Podjetju Rambus je bil dostop do dokumentacije odobren 10. avgusta 2007.

Na posebno zahtevo podjetja Rambus sem rok za odgovor na obvestilo o nasprotovanju podaljšala do 31. oktobra 2007. Podjetje Rambus je na obvestilo o nasprotovanju odgovorilo pravočasno.

Uradno vključitev v postopek kot zainteresirane tretje osebe je zahtevalo več podjetij. Te zahteve sem upoštevala in 5. septembra 2007 odobrila uradno vključitev za podjetja IBM, Hewlett Packard in Micron Technology, Inc., 17. septembra 2007 za Cray Inc., 17. oktobra 2007 za Samsung Electronics Corp. ter 25. oktobra 2007 za BT Group PLC. Vse navedene tretje osebe so zahtevale in prejele nezaupno različico obvestila o nasprotovanju. Cray Inc., Hewlett Packard, IBM in Hynix so oktobra 2007 predložili pisne pripombe na to različico.

Na zahtevo podjetja Rambus je bilo ustno zaslišanje 4. in 5. decembra 2007. Udeležili so se ga pet zainteresiranih tretjih oseb (Cray Inc., Hynix, IBM, Micron Technology, Inc. in Samsung Electronics Corp.) ter kot opazovalec predstavnik ameriške zvezne komisije za trgovino.

Komisija je 23. februarja 2009 Rambusu poslala dopis o novih dejstvih, v katerem ga je obvestila: (i) da bo morda uporabila določene dokumente, ki jih podjetje Rambus že ima v svoji lasti, ter (ii) o dodatnih zbranih dokazih in o tem, kako jih bo morda uporabila v morebitni odločbi na podlagi člena 82 Pogodbe ES. Dokazi iz dopisa o novih dejstvih so bili Rambusu poslani na priloženem CD-ROM-u. Rambus je svoje pripombe na dopis o novih dejstvih predložil 30. marca 2009.

3. Predložitev obvez in tržna analiza

Rambus je v odgovor na pripombe iz obvestila o nasprotovanju 8. junija 2009 Komisiji predložil zaveze, čeprav je izjavil, da se s predhodnimi ugotovitvami Komisije ne strinja.

Komisija je 12. junija 2009 v skladu s členom 27(4) Uredbe Sveta (ES) št. 1/2003 v Uradnem listu Evropske unije objavila obvestilo s povzetkom zadeve in zavez ter pozivom zainteresiranim tretjim osebam, da podajo svoje pripombe v enem mesecu. Komisija je 23. julija 2009 Rambusu sporočila pripombe, ki jih je po objavi obvestila prejela od zainteresiranih tretjih oseb. Rambus je 14. avgusta 2009 predložil spremenjen predlog zavez.

4. Dostop do dokumentacije in tržne analize

Po objavi obvestila o nasprotovanju je bil Rambusu prvotno omogočen dostop do dokumentacije. Poleg tega je bil po objavi dopisa o novih dejstvih Rambusu omogočen tudi dostop do dokazov, navedenih v tem dopisu. Po izvedbi tržne analize so bile podjetju Rambus predložene tudi nezaupne različice pripomb, prejetih kot odziv na tržno analizo.

Rambus se je v dopisu, ki mi ga je poslal 2. marca 2009, pritožil, da mu po objavi dopisa o novih dejstvih ni bil odobren dostop do celotne dokumentacije in da ni prejel izčrpnega seznama vsebovanih dokumentov. Poleg tega se je Rambus pritožil še v zvezi z drugimi vidiki postopka, zlasti glede označb pripomb nekaterih tretjih oseb za „spontane pripombe“, kar naj bi bilo napačno, in izvzetja nekaterih razbremenilnih dokazov iz dokumentacije. Po posvetovanju z zadevno službo na GD za konkurenco sem ugotovila, da je Rambus prejel vse bistvene dokumente razen enega dokumenta, ki je bil pomotoma izvzet iz dokumentacije in po dopisu o novih dejstvih naknadno poslan Rambusu 11. marca 2009 skupaj z izčrpnim seznamom dokumentov. Menim, da so druge pripombe Rambusa v svojem bistvu neutemeljene, zaradi česar so bile zavrnjene.

Podjetje Rambus je 31. avgusta 2009 Komisiji predložilo izjavo, v kateri je priznalo, da je dobilo zadosten dostop do podatkov, ki jih je potrebovalo, da bi lahko predlagalo zaveze, s katerimi bi odpravilo pomisleke Komisije.

5. Zaključek

Menim, da so bile pravice strank do zaslišanja v tej zadevi spoštovane.

Bruselj, 29. septembra 2009 Karen WILLIAMS

(1) V skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21.